KIRJALLINEN KYSYMYS E-3255/02

esittäjä(t): Daniel Hannan (PPE-DE) komissiolle

(19. marraskuuta 2002)

Aihe: Rakentamattomilla alueilla sijaitseviin tontteihin kohdistuva paine EU:n lisätukia koskevien määräysten johdosta

EU on kieltänyt sellaisten lisätukien myöntämisen, jotka voisivat tehdä asuntojen rakentamisesta hylätyille teollisuusalueille (ruskeille alueille) kannattavaa toimintaa. Tämän vuoksi rakentamattomille (vihreille) alueille kohdistuu valtava paine Isossa-Britanniassa. Eivätkö kaupunkien parantamista ja kehittämistä koskevien keinojen hyvin näkyvään tehostamiseen liittyvät käytännön näkökohdat saata tässä tapauksessa EU:n päätösten tarkoituksenmukaisuutta naurunalaiseksi? Voiko komissio ottaa kantaa erityisesti Bradfordin Manningham Mills -uudistushankkeeseen? Upea 1800-luvun rakennus pysyy edelleen kurjassa kunnossa, koska komissio ei ole ymmärtänyt niin kutsutun gap funding -järjestelmän luonnetta (hankinta- ja kehityskustannusten ja hankkeen lopullisen hinnan välinen ero voidaan maksaa julkisista varoista) ja sitä, miten se eroaa valtionavusta.

Mario Montin komission puolesta antama vastaus

(9. tammikuuta 2003)

Komissio on monessa yhteydessä ja useissa päätöksissään tähdentänyt, kuinka tärkeää nykyisissä jäsenvaltioissa ja erityisesti Yhdistyneessä kuningaskunnassa (Skotlanti ja Englanti) on parantaa elinympäristöä, mahdollistaa kohtuuhintainen asuminen sekä uudistaa kaupunkialueita(1).

Samalla komissio on aina tutkinut valtiontuen olemassaolon ja arvioinut, ovatko ehdotetut toimet EY:n perustamissopimuksen määräysten ja jäsenvaltioiden asettamien poliittisten tavoitteiden mukaisia. Tämä näkyy etenkin siinä, että Yhdistyneen kuningaskunnan viranomaisten komissiolle ilmoittamilla uudistus- ja maankäyttötoimilla kehitetään teollisia joutomaa-alueita sekä rakennetaan asuintaloja muita heikommassa asemassa olevien Yhdistyneen kuningaskunnan alueiden rakentamattomille alueille.

Lisäksi komissio on päätöksissään myöntänyt, että Yhdistyneen kuningaskunnan käyttämä tasaava rahoitus voi olla merkittävä keino pyrittäessä vastaamaan uudistustarpeisiin ja saavuttamaan jäsenvaltioiden määrittämät yhteiskuntapoliittiset tavoitteet. Kohtuuhintaisten asuntojen rakentajille myönnetystä tasaavasta rahoituksesta komissio on todennut, että koska se toimii rakentajien kannustimena, sen voidaan katsoa suosivan tiettyjä yrityksiä ja sen vuoksi olevan EY:n perustamissopimuksen 87 artiklassa tarkoitettua tukea. Sen sijaan yksityishenkilöiden hyväksi toteutettu suora valtion toimi, jolla pyritään alentamaan asunnonhankintakynnystä, ei ole 87 artiklassa tarkoitettua tukea. Komissio on tosin huomauttanut, että molemmat toimet voivat soveltua yhteismarkkinoille.

Arvoisan parlamentin jäsenen mainitsema Manningham Millsin uudistushanke toteutetaan vuosiksi 20002006 laaditun Yorkshiren ja Humberin tavoite 2 -ohjelman tukikelpoisella alueella.

Ohjelmalla on seuraavat viisi strategista tavoitetta:

1. edistää yritysten dynaamisuutta tukemalla yritysten perustamisen lisäämistä, kehittämistä ja onnistumista

2. parantaa yritysten kilpailukykyä kasvattamalla tuotettujen tuotteiden ja palvelujen arvonlisäystä sekä myyntiä ja liikevaihtoa

3. helpottaa taloudellisesta toiminnasta eniten syrjäytyneiden alueiden ahdinkoa käyttämällä uudistuksen avainkeinona paikallistalouden kehittämisaloitteita

4. lisätä yritysinvestointia ja talouskasvua hyödyntämällä maksimaalisesti tavoite 2 -alueen paikallisten etujen suoma kilpailuetu

5. tukea tavoitteiden saavuttamista ja pysyvyyttä huippuosaamisen ja henkilöstötoimien avulla

Ohjelmasta tuetut strategisia tavoitteita edistävät toimet kuvataan ohjelma-asiakirjan täydennyksessä. Koska asuntorakennushankkeiden tuki ei ole yhdenkään strategisen tavoitteen tai toimen mukainen, hankkeisiin ei voida myöntää tukea tavoite 2 -ohjelmasta.

Käytöstä poistetun mutta suojellun Manningham Millsin hyväksi on alueella toteutettu useita toimia, jotta rakennukselle löydettäisiin jatkuvaa ja kehittävää käyttöä. Yorkshire Forward tekee tiettävästi yhteistyötä Urban Splashin kanssa pelastaakseen osan rakennuksesta ullakko- tai asuintiloiksi. Kuten on jo käynyt ilmi, tämäntyyppinen hanke ei voi saada EU:n tukea. Ohjelmasta vastaava hallintoviranomainen (Yorkshire and Humber Government Office) on kuitenkin ryhtynyt tutkimaan mahdollisuutta yhteisrahoittaa 600 000 punnan toteutettavuustutkimusta sen selvittämiseksi, voidaanko osaa Manningham Millsistä käyttää yhteisinä tiloina ja osa muuttaa liiketiloiksi. Lisäksi se odottaa alkuvuonna 2003 tarjousta kuuden miljoonan punnan hankkeesta, jossa Manningham Millsiin rakennetaan liiketiloja. Koska hankkeet ovat sopusoinnussa tavoite 2 -ohjelman strategisten tavoitteiden kanssa, niitä voidaan yhteisrahoittaa myös ohjelmasta.

Komissio tukee Yorkshiren ja Humberin alueen aloitetta Manningham Millsin kaltaisten entisten teollisuustilojen uudistamiseksi. Asuntorakentaminen ei siis ole tukikelpoista, mutta vastaisuudessa toteutetaan varmasti muita hankkeita, jotka voivat saada EU:n rahoitustukea. Komissio on vakuuttunut siitä, että osa uusista hankkeista onnistuu ja että niiden ansiosta rakennusta voidaan käyttää niin, että luodaan uusia työpaikkoja ja hyvinvointia tavoite 2 -ohjelman tavoitteiden mukaisesti.

(1) Ks. esimerkiksi komission päätökset asioista N 497/2001 Avustukset asukasomisteisuusohjelmalle (Skotlanti), N 680/2001 Kiinteistötukijärjestelmä (Skotlanti) ja N 230/2002 Uusiutumiskumppanuustuki (Englanti).